31.08.2023

**Majandus- ja infotehnoloogiaministri käskkirjaga kinnitatavate toetuse andmise tingimuste „****Põlevkivisektori töötajate tööle asumise ja oskuste arendamise toetamine“ eelnõu seletuskiri**

**I Sissejuhatus**

Toetusmeetmega toetatakse Ida-Virumaa põlevkivisektori kahanemise käigus töö kaotanud või töö kaotamise ohtu sattunud inimesi, et aidata neil leida uut tööd teises sektoris. Selleks antakse tööle asumise toetust, mis motiveerib põlevkivisektori töötajaid pärast töö kaotamist kiiresti uut tööd otsima ning vähendab pikaajalise töötuse ja kaasnevate sotsiaalsete probleemide kujunemise riski. Lisaks makstakse täiend- ja ümberõppe toetust põlevkivisektoris töötamise ajal, et valmistada inimest ette uuele tööle liikumiseks pärast töökoha kaotust. Käesoleva toetuse andmise tingimused (edaspidi TAT) kuuluvad Euroopa Parlamendi ja Nõukogu määruse (EL) nr 2021/1056 artikli 8 lõike 2 punktides k, l ja m kirjeldatud toetatavate tegevuste hulka.

Õiglase ülemineku fondi (edaspidi ÕÜF) vahendite kasutamisel perioodil 2021–2027 Eestis on aluseks Euroopa Parlamendi ja nõukogu määruse (EL) nr 2021/1060 artiklis 4 nimetatud partnerlusleppe alusel koostatud ning Vabariigi Valitsuse heaks kiidetud ja Euroopa Komisjoni kinnitatud „Ühtekuuluvuspoliitika fondide rakenduskava perioodiks 2021–2027” (edaspidi *rakenduskava*). Rakenduskava viiakse ellu perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse (ÜSS2021\_2027) § 1 lõike 1 punkti 1 alusel.

ÜSS2021\_2027 § 4 lõike 3 alusel Vabariigi Valitsuse kehtestatud meetmete nimekirja kohaselt on Majandus- ja Kommunikatsiooniministeerium (strateegiaosakond) rakendusasutus (edaspidi RA) ja Riigi Tugiteenuste Keskus rakendusüksus (edaspidi RÜ) ÕÜFist rahastatavale prioriteetse suuna „Õiglane üleminek“ meetmele 21.6.1.6 „Tööleasumise toetamine ning täiend- ja ümberõppe toetamine“ (edaspidi meede).

Vastavalt ÜSS2021\_2027 § 10 lõikele 2 ja kooskõlas lõikega 4 võib rakendusasutus rakenduskavas ning meetmete nimekirjas märgitud eesmärkide ja tulemuste saavutamiseks koostada meetme rakendamiseks TAT.

Tegevusi viiakse ellu ajavahemikul 01.01.2024–31.12.2029.

Tegevuste elluviija on Eesti Töötukassa (edaspidi *töötukassa*).

Toetatavate tegevuste eelarve on 7 142 857 eurot, sh ÕÜF toetus 5 000 000 eurot, millele lisandub riiklik kaasfinantseering 2 142 857 eurot.

Käskkirja on välja töötanud Sotsiaalministeerium koostöös töötukassaga. Käskkirja on koostanud Sotsiaalministeeriumi nutika arengu toetamise osakonna peaspetsialist Jüri Lõssenko (tel 626 9186, jyri.lossenko@sm.ee), tööhõive osakonna nõunik Annika Sepp, 01.07.2023 üle viidud Majandus- ja Kommunikatsiooniministeeriumisse, (tel 5911 9425, annika.sepp@mkm.ee), töötushüvitiste ja tööturutoetuste juht Ingrid Erm-Eks, 01.07.2023 üle viidud Majandus- ja Kommunikatsiooniministeeriumisse (tel 5913 7380, ingrid.erm-eks@mkm.ee), tööturuteenuste juht Kristi Suur, 01.07.2023 üle viidud Majandus- ja Kommunikatsiooniministeeriumisse (kristi.suur@mkm.ee, 5913 9212) ja osakonnajuhataja Kadi Kanarbik, 01.07.2023 üle viidud Majandus- ja Kommunikatsiooniministeeriumisse (tel 5913 7963, kadi.kanarbik@mkm.ee) ning töötukassa juhatuse liikmed Brit Rammul (614 8500, brit.rammul@tootukassa.ee) ja Reelika Leetmaa (614 8500, reelika.leetmaa@tootukassa.ee) ja juriidilise osakonna juhataja Ira Songisepp (614 8520, ira.songisepp@tootukassa.ee). Käskkirja juriidilise ekspertiisi tegi Sotsiaalministeeriumi õigusosakonna õigusnõunik Piret Eelmets (tel 626 9128, piret.eelmets@sm.ee).

Käskkirja on keeletoimetanud Rahandusministeeriumi ühisosakonna dokumendihaldustalituse keeletoimetaja Virge Tammaru (tel 626 9320; virge.tammaru@fin.ee).

Toetuse andmise tingimused on seotud isikuandmete töötlemisega isikuandmete kaitse üldmääruse tähenduses ning selle kohta on koostatud täpsem mõjuanalüüs seletuskirja IV osas.

TAT kinnitatakse majandus- ja infotehnoloogiaministri käskkirjaga ÜSS2021\_2027 § 10 lõigete 2 ja 4 alusel.

**II Käskkirja seletuskirja sisu**

TAT sisaldab 11 punkti:

1. punkt „Reguleerimisala“;

2. punkt „Toetatavad tegevused“;

3. punkt „Näitajad“;

4. punkt „Tegevuste eelarve“;

5. punkt „Kulude abikõlblikkus“;

6. punkt „Toetuse maksmise tingimused ja kord“;

7. punkt „Elluviija kohustused“;

8. punkt „Aruandlus“;

9. punkt „TAT muutmine“;

10. punkt „Finantskorrektsiooni tegemise alused ja kord“;

11. punkt „Vaiete lahendamine“.

**Punkt 1 „Reguleerimisala“**

Punktis 1 sätestatakse meetme nimetus, TAT eesmärgid ning seosed Eesti pikaajalise arengustrateegia „Eesti 2035“ (edaspidi *strateegia „Eesti 2035“*) sihtide ja aluspõhimõtetega ja heaolu arengukava sihtidega. TAT tegevused panustavad alasihti „Arukas inimene“. Selle saavutamiseks tuleb viia inimeste teadmised, oskused ja hoiakud kooskõlla tööturu vajaduste ja majanduse struktuurimuutustega ning luua võrdseid võimalusi hariduses ja tööturul osalemiseks. Inimeste oskuste mitmekesistamine ning parem vastavus tulevikutöö ja tööandjate vajadustele loovad eeldused tootlikkuse kasvuks ja majanduskasvuks ning majanduse struktuurimuutuste toetamiseks, aga ka tööpuuduse ja tööjõupuuduse riski vähendamiseks ning piirkondlike erinevuste vähendamiseks. TAT ettevalmistamisel on arvesse võetud ka strateegia „Eesti 2035“ aluspõhimõtet, mille kohaselt on Eesti aastaks 2050 konkurentsivõimeline, teadmistepõhise ühiskonna ja majandusega kliimaneutraalne riik, kus on tagatud kvaliteetne ja liigirikas elukeskkond ning valmisolek ja võime kliimamuutuste põhjustatud ebasoodsaid mõjusid vähendada ja positiivseid mõjusid parimal viisil ära kasutada.

TAT on seotud perioodi 2021–2027 ühtekuuluvuspoliitika fondide meetmete nimekirja meetme 21.6.1.6 sekkumisega 21.6.1.61 „töölt tööle liikumise ning töötajate ümberprofileerimise toetused põlevkivisektori töötajatele“. Samuti on välja toodud TAT seosed TERE-programmiga.

TAT raames pakutavate tegevuste puhul välditakse ametitele ja tööturule soostereotüüpset lähenemisviisi. Tegevuste kavandamisel ja elluviimisel võetakse arvesse meeste ja naiste erinevat olukorda, vajadusi ja huve. TAT rakendamisel tagatakse, et inimese ea tõttu ei diskrimineerita ühtegi TAT sihtrühma liiget. Teenuste osutamisel lähtutakse inimeste vanuselistest eripäradest ja tagatakse sellest tulenevalt personaalne lähenemine. Teenuste osutamisel arvestatakse, et sihtrühma kuuluvad inimesed võivad olla liikumis-, nägemis- või kuulmispuudega. TAT-s nimetatud tegevuste elluviimisel jälgitakse, et liikumis-, nägemis- või kuulmispuudega inimestele oleks tagatud ligipääs ja võimalus tegevuses osaleda. TAT-s nimetatud tegevuste elluviimisel ei koguta mingil viisil infot tegevustes osalevate inimeste rassi ja rahvusliku kuulumise ega usu ja seksuaalse sättumuse kohta.

**TAT vajalikkuse põhjendus**

Strateegia “Eesti 2035" tegevuskava üheks tegevuseks on üleminek kliimaneutraalsele energiatootmisele, mis hõlmab endas põlevkivienergeetika osakaalu järkjärgulist vähendamist ning kliimaneutraalsete energia tootmis- ja salvestuslahenduste arendamist. Samuti on kliimaneutraalsuse saavutamine aastaks 2050 seatud Eesti pikaajaliseks sihiks uuendatud kliimapoliitikate põhialustes[[1]](#footnote-2). Seejuures on eeldatud, et tõenäoliselt lõpetavad ettevõtted juba enne 2050. aastat nii põlevkivi kui ka muu fossiilse tahkekütuse igapäevase kasutamise elektrienergia tootmiseks[[2]](#footnote-3). Põlevkivisektori kahanemine või sulgemine piirkonnas, mida juba iseloomustab Eesti keskmisest kõrgem töötuse tase (10,7% *vs*. 5,6% 2022. a), toob kaasa töötuse suurenemise ning vajaduse töötajate teistesse valdkondadesse tööle asumist toetavate täiendavate tööturuteenuste järele.

Kuigi 2022. aasta sündmused mõjutasid oluliselt energiahindu ja energeetikasektorit (sh sektori tööjõuvajaduse märgatav suurenemine) ning selle arengusuundi on varasemast veelgi keerulisem prognoosida, on üldine eesmärk – liikuda kliimaneutraalse majanduse poole – jäänud samaks. Seetõttu peab valmis olema sektori tööjõuvajaduse vähenemiseks ja töötajate teistesse sektoritesse üleminekute toetamiseks.

ÕÜF määruse artikkel 8 näeb muu hulgas ette kliimamuutustega seotud üleminekust enim mõjutatud töötajate oskuste arendamise toetamise, et aidata neil kohaneda uute töövõimalustega, tööotsijatele abi pakkumise töö otsimisel ja nende aktiivse kaasamise tööturule.

SA Poliitikauuringute Keskus Praxis 2020. aasta analüüsi „Ida-Virumaa majanduse ja tööturu kohandamine põlevkivitööstuse vähenemisega“ andmetel töötas sel ajal Ida-Virumaa põlevkivisektori tuumikettevõtetes 5800 inimest ning sektoris hõivatute leibkondades elab kokku ligi 16 000 inimest. Praxise analüüsi kohaselt on sektori kiire sulgemise[[3]](#footnote-4) korral esmases toimetuleku riskirühmas üle 50-aastased madala või keskmise oskustasemega töötajad (üle 900 inimese), kes on seni olnud maakondlikus mõistes pigem suure töötasuga, kuid oskusspetsiifilised. Sellest tulenevalt on neil ka keerulisem kohe uut töökohta leida (eriti sama palgatasemega).

Kuivõrd nende ametikohad on tihedalt seotud põlevkivi spetsiifikaga, vajab täiend- ja ümberõpet põlevkivisektori vähenemisel umbes pool (2800 inimest) praegusest tööjõust. Suurem täiend- ja ümberõppe vajadus on Praxise analüüsi kohaselt inimestel, kes on vanuserühmas kuni 49 eluaastat ja kes töötavad ametikohtadel, kus on suurem oht töö kaotada (*ca* 1700 inimest). Ümberõppe vajadus on kõige suurem juhtidel, tippspetsialistidel, tehnikutel ja keskastme spetsialistidel (kokku 15% kogu täiend- ja ümberõppe vajadusest). Sõltuvalt sektori arengusuundadest võib ümberõppe asendada täiendõppega, et spetsialiseeruda ümber põlevkivilt uutele valdkondadele. Teistes ametirühmades on eelkõige vajalik täiendõpe, et toetada üleminekut teiste tööstusvaldkondade (sh kasvuvaldkondade) spetsiifikale. Praxise analüüsis esitatakse muu hulgas soovitus laiendada täiend- ja ümberõppe pakkumist sihtrühmale.

Käesoleva TAT põlevkivisektori ettevõte mõistega kaetud ettevõtetes on EMTA 2022 III kv andmetel 6273 töötajat.

**Punkt 2 „Toetatavad tegevused"**

Punktis 2 kirjeldatakse tegevusi TAT eesmärkide ja tulemuste saavutamiseks, sh puutumust riigiabi andmisega. Iga tegevuse juures näidatakse sihtrühm ja tegevuse abikõlblikkuse periood TAT koostamisel on arvestatud Euroopa Liidu põhiõiguste hartas ja puuetega inimeste õiguste konventsioonis sätestatuga (vt seletuskirjale lisatud kontroll-lehte).

**2.1. Tööle asumise toetus**

Põlevkivisektorit iseloomustab maakonna ja Eesti keskmisest oluliselt kõrgem keskmine palk. 2022. aasta Eesti tööjõu-uuringu andmetel oli Ida-Virumaa palgatöötajate viimane brutokuupalk 1232 eurot, mäetööstuses aga 2148 eurot. Töötlevas tööstuses oli palgatöötajate viimane brutokuupalk 1308 eurot (erinevus mäetööstusega 840 eurot), ehituses 1439 eurot (erinevus 709 eurot) ning hulgi- ja jaekaubanduses 1002 eurot (erinevus 1146 eurot). Statistikaameti andmetel oli keskmine töötasu Ida-Virumaal 2022. aasta 3. kvartalis 1383 eurot. Arvestades sektori keskmist palka (*ca* 2148 eurot), makstakse sektoris tööta jäänule töötuskindlustushüvitist esimesel 100 päeval *ca* 1288 eurot (60% varasemast sissetulekust) ja sealt edasi kuni hüvitise lõpuni *ca* 860 eurot (40% varasemast sissetulekust). Kuna sektorist lahkunud töötajate töötuskindlustushüvitis on sageli samal tasemel või isegi kõrgem kui palk võimalikul uuel töökohal, ei kiirusta endised põlevkivisektori töötajad uue töö otsimisega. 2019. ja 2020. aastal töötuna registreeritud Ida-Virumaa põlevkivisektorist koondatud töötuskindlustushüvitise saajatest asus 100 päevaga tööle ligikaudu 11% ning aastaga ligikaudu 38%. Seevastu muudest sektoritest koondatud töötuskindlustushüvitise saajatest asus sama ajaga tööle vastavalt 21% ja 60%. Pikast tööstaažist tulenevalt on põlevkivisektorist koondatute hulgas ka rohkem 360-päevase töötuskindlustushüvitise saajaid kui muudest sektoritest koondatute hulgas: vastavalt 72% ja 38%. Seega kujuneb sektorist töötuks jäänute töötus sageli pikaajaliseks. Samas, mida kauem inimene tööle asumisega viivitab, seda suurem on risk pikaajalise töötuse kujunemiseks. Samuti väheneb tööharjumus ja langeb kvalifikatsioonitase ning suureneb sotsiaalsete ja sõltuvusprobleemide tekkimise risk.

Eeltoodud probleemide ennetamiseks rakendatakse tööle asumise toetust. Meetme sihtrühmaks on Ida-Viru maakonnas tegutsevatest põlevkivi tuumikettevõtetest peamiselt koondamise tõttu töötuks jäänud inimesed. Nende ettevõtete kõrge palgatase, sellega kaasnevad hüvitised ja muud soodustused (ettevõtete toetuskeemid, eripensionid) seavad nad kõrgendatud töötuse lõksu riski.

Põlevkivisektori ettevõtted on ettevõtted, mis omavad kehtivat põlevkivi kaevandamise luba, või sellega samasse kontserni kuuluvad põlevkivi töötlevad või tootmisseadmete remondi ja hoolduse või logistikaga tegelevad ettevõtted. Põlevkivi kaevandamise ja töötlemise tegevusalal tegutseb Ida-Virumaal kolm suurettevõtet: Eesti Energia AS, Kirde Varad AS (endise nimega Viru Keemia Grupp AS) ja Kiviõli Keemiatööstuse OÜ. Põlevkivi kaevandamisega on otseselt seotud järgmised nendega samasse kontserni kuuluvad ettevõtted: Enefit Power AS, Enefit Solutions AS, Osaühing VKG Kaevandused, VKG OIL AS, OÜ VIRU RMT, Osaühing VKG Energia ja VKG Logistika OÜ.

Sihtrühm on piiratud töötuskindlusushüvitise saajatega, et mitte hoogustada vabatahtlikku sektorist väljaliikumist, mis põhjustaks lisaprobleeme tegutseva sektori (mis endiselt töötajaid vajab ja värbab) tööandjatele. Inimene peab olema end teenusega tööle rakendumisele eelnevalt töötuna arvele võtnud ühes Ida-Virumaa maakonna töötukassa esinduses. Tavapärane on, et inimene võtab end arvele piirkonnas, millega ta on kõige enam seotud kas töö või elukoha kaudu, sest see võimaldab tal kõige mugavamalt osaleda vajalikel teenustel. Samuti tunneb kohalik osakond kõige paremini kohalikku tööturgu ja tööandjaid, mis lihtsustab uue töö leidmist. Tingimus aitab luua sidet piirkonnaga, mille edendamiseks meetme vahendid on mõeldud.

Lähtudes toetuse eesmärgist – toetada kiiret liikumist uude valdkonda ja ennetada pikaajalise töötuse kujunemist – on seatud tingimuseks, et toetust makstakse neile, kes on tulnud töötuna arvele 60 päeva jooksul töösuhte lõpetamisest. Sama eesmärki täidab nõue liikuda tööle 100 päeva jooksul alates töötuskindlustuse seaduse § 6 alusel tehtud töötuskindlustushüvitise määramise otsuse päevast (töötukassa teeb töötuskindlustushüvitise määramise või määramata jätmise otsuse 14 kalendripäeva jooksul avalduse ja sellele lisatud dokumentide esitamise päevast arvates), 101. päevast väheneb töötuskindlustushüvitise asendusmäär (60%-lt 40%-ni varasemast sissetulekust), mis samuti toetab tööle asumise motivatsiooni. Nõue liikuda tööle 100 päeva jooksul tuleneb asjaolust, et uue töö leidmine ja tööle asumine võtab teatud aja (ümberõpe, kandideerimine jmt).

Toetuse saamise tingimuseks on seatud töötamine viimase kolme aasta jooksul vähemalt kaks aastat põlevkivisektoris. Referentsperioodi sätestamine võimaldab suuremat paindlikkust juhtudeks, kus põlevkivisektori töötaja on vahepeal ajutiselt sektorist välja liikunud ja sinna seejärel tagasi tulnud. Arvesse läheb töötamine erinevates põlevkivisektori ettevõtetes. Kui aga inimene töötas samal ajal kahes või enamas põlevkiviettevõttes, siis töötamist mitmes ettevõttes kaheaastase töötamise tingimuse täitmise perioodi arvestamiseks ei summeerita. Näiteks, kui inimene töötas kolme aasta jooksul aasta ja kümme kuud ettevõttes X ning sama perioodi sees ajutiselt ka kaks kuud ettevõttes Y, siis neid perioode ei liideta. Antud näite puhul läheb töötamise kestusena arvesse aasta ja kümme kuud, järelikult ei ole töötamise kestus toetuse saamiseks piisav, kuna isik ei ole viimase kolme aasta jooksul vähemalt kaks aastat töötanud põlevkivisektoris. Tingimus on täidetud, kui inimene töötas kolme aasta jooksul aasta ja kümme kuud ettevõttes X ning seejärel sama kolme-aastase perioodi sees kaks kuud ettevõttes Y. Töötamise aja arvutamisel lähtutakse tsiviilseadustiku üldosa seaduse § 136 lõigetes 2 ja 3 sätestatud aastase ja kuuajase tähtaja arvutamise põhimõttest. Nt kui inimene töötab vahemikus 15.06-15.08, siis on ta töötanud kaks kuud. Kui inimene töötab vahemikus 12.06-20.08, on ta samuti töötanud kaks kuud, mitte kolm. Töölepingujärgset puhkuseperioodi arvestatakse töötamisena.

Toetuse maksmise kestus sõltub inimese töötuskindlustusstaažist. Toetuse maksmise diferentseerimine võimaldab pikema staažiga töötajatel saada toetust pikema aja jooksul. Samuti võivad ühes sektoris pikka aega töötanud inimesed vajada pikemat aega kohanemisel ja ümberõppel. Töötukassa 2019.–2020. aasta andmetel oleks pea kolmveerandil sihtrühmast (72%) õigus saada toetust 12 kuud, 13%-l üheksa kuud ja 15%-l kuus kuud.

Toetust makstakse töötamise ajal, et motiveerida tööle asumist ja tasandada uues valdkonnas töötamise alguses vana ja uue töökoha palgavahet. Püsivasse hõivesse liikumise toetamiseks makstakse toetust juhul, kui inimene asub tööle töölepingu alusel või avalikku teenistusse ning teenistus- või töösuhte kestus on tähtajatu. Kui tööle asumise kuul jääb töö- või teenistussuhte kestus alla 14 kalendripäeva, siis selle kuu eest toetust ei maksta. Toetust hakatakse maksma järgmisest kuust. Sellega välditakse toetuse maksmist väga lühiajalise töötamise korral, kui töö- või teenistussuhe järgmisel kuul mingil põhjusel ei jätku. Samuti, kui töö- või teenistussuhte lõpeb enne toetuse perioodi lõppu, makstakse viimasel kuul toetust juhul, kui töö- või teenistussuhte kestus nendes kuudes on vähemalt 14 kalendripäeva.

Toetuse suuruseks ühes kalendrikuus on 30% isiku keskmisest ühe kuu töötasust põlevkivisektoris, kuid kõige rohkem 1000 eurot (bruto) kuus.

Uue töökoha asukoht ei ole piiratud, see võib asuda üle Eesti. See laiendab võimalike töökohtade ringi ja suurendab sihtrühma kiire tööle naasmise võimalusi. Arvestades sektori töötajate profiili (keskmine vanus 43 aastat, vanemaealiste suur osakaal, vähene eesti keele oskus), võib eeldada, et peamiselt asutakse tööle Ida-Virumaal.

Toetust makstakse inimesele ühe ülemineku toetamiseks. Eelduslikult põlevkivisektor tegevuse rakendamise ajal töötajaid tööjõuvajaduse püsiva vähenemise tõttu tagasi ei värba. Kui peaks siiski tekkima olukord, kus varem tööle asumise toetusega mujal töötanud inimene rakendub uuesti põlevkivisektorisse tööle ja soovib mõne aja pärast taas sektorist väljuda, vastatates kõigile tegevuse tingimustele, siis järgmist uut töökohta tööle asumise toetusega ei toetatata. Kuna inimesel on juba mujal töötamise kogemus, on üleminek talle selle võrra lihtsam.

Tööle asumise toetus maksustatakse tulumaksuseaduse § 19 lõike 2 kohaselt tulumaksuga, mille tasub inimene.

**2.2. Oskuste arendamise toetamine**

Rohe- ja digipöördele kaasaaitamine eeldab inimestelt täiend- või ümberõpet, et edukalt liikuda ühelt töökohalt teisele või ühest majandussektorist teise. Põlevkivisektori ettevõtetest lahkuvatel, seda plaanivatel või selle vajadusega silmitsi seisvatel inimestel, samuti neil, kes jäävad tööle ümberprofileeruvasse ettevõttesse, on vaja uuendada oma teadmisi ja oskusi, et täita lõhet formaalhariduse (mis võib olla vananenud) ning kiiresti muutuvate teadmiste arendamise ja tööturu vajaduste vahel.

Põlevkivisektori ettevõtete töötajate ja neis töö kaotanud inimeste oskuste kaasajastamiseks ja piirkonna muutuvate tööturuvajadustega kokkuviimiseks rakendatakse tasemeõppes osalemise toetust soodsamatel tingimustel kui teistele sihtrühmadele ning uue meetmena rakendatakse mikrokvalifikatsiooni omandamise toetust.

Tegevuse sihtrühmaks on Ida-Viru maakonnas tegutsevatest põlevkiviettevõtetest töötuks jäänud ja töötuna registreeritud inimesed ning nende ettevõtete töötajad. Põlevkivisektori töötajaid on üleminekust kõige otsesemalt mõjutatud ja vajavad täiendavat tuge. Põlevkivisektoris töö kaotanud inimesed vajavad muus valdkonnas töö leidmiseks täiend- ja ümberõpet. Võimalus juba enne põlevkivisektoris töö kaotamist õppima asuda kiirendab üleminekut.

**Tasemeõppes osalemise toetuse** eesmärk on toetada põlevkivisektori töötajate või selles sektoris töö kaotanud inimeste kutsehariduse või kõrghariduse omandamist.

Toetust makstakse kutsehariduse, rakenduskõrghariduse või bakalaureuseõppe õppekavadel kõrghariduse omandamiseks, kui inimene asub õppima õppekohale, mida rahastatakse riikliku koolitustellimuse alusel, riigi tegevustoetusest või ÕÜFist. ÕÜFist rahastatavate õppekavade ja mikrokvalifikatsiooni omandamise õppekavade väljatöötamisse panustavad „Teadus- ja arendustegevuse, innovatsiooni ning ettevõtluse (TAIE) arengukava 2021–2035“ fookusvaldkondade konsortsiumid, kes jälgivad, et kavandatav tasemeõpe ning mikrokvalifikatsiooniõpe moodustavad ühtse terviku teadus- ja arendustegevusega. Õppekavade lõpliku valiku teeb Ida-Virumaa õiglase ülemineku tegevuse „Täiendkoolituse mahu suurendamine ning uute tasemeõppe õppekavade arendamine ja käivitamine kutse- ja kõrghariduses“ juhtkomisjon[[4]](#footnote-5), kuhu kuuluvad nii tööandjate esindajad kui ka Ida-Virumaa piirkonna katusorganisatsioonid.

Erandina ei kohaldata õppekavade piirangut töötutele ja töötajatele, kes ei saa terviseseisundi tõttu senise töö tegemist jätkata. Et nende isikute valikud on terviseseisundist tulenevalt juba piiratud ja olukord haavatavam kui teistel sihtrühma kuuluvate isikutel, on terviseseisundist tulevate piirangutega isikute õppekavade valik vaba, et neil oleks võimalik õppida eriala, millel töötamist nende terviseseisund võimaldab.

Tegevuse sihtrühmaks on Ida-Viru maakonnas tegutsevatest põlevkiviettevõtetest töötuks jäänud ja töötuna registreeritud inimesed ning nende ettevõtete töötajad. Kooskõlas tasemeõppe toetuse üldise põhimõttega peab töötaja tasemeõppe toetuse saamiseks olema panustanud töötuskindlustuse vahenditesse ehk tal peab olema töötuskindlustusstaaži vähemalt 12 kuud eelneva 36 kuu jooksul.

Tasemeõppes osalemise toetust ei arvestata sissetulekuna töötutoetuse õiguse hindamisel vastavalt tööturumeetmete seaduse § 18 lõike 2 punktile 8. Toetust maksustatakse tulumaksuseaduse § 19 lõike 2 kohaselt tulumaksuga, mille tasub inimene.

**Mikrokvalifikatsiooni omandamise toetuse** eesmärk on toetada põlevkivisektori töötajate või selles sektoris töö kaotanud inimeste mikrokvalifikatsiooni omandamist.

Tegevuse sihtrühmaks on Ida-Viru maakonnas tegutsevatest põlevkiviettevõtetest töötuks jäänud ja töötuna registreeritud inimesed ning nende ettevõtete töötajad.

Mikrokvalifikatsiooni omandamise toetust makstakse, kui inimene omandab mikrokvalifikatsiooni õppekohal, mis on rahastatud ÕÜFist. ÕÜFist rahastatakse mikrokvalifikatsiooni omandamise õppekohti õppekavadel, mis lähtuvad Ida-Virumaa majanduse restruktureerimisel eelistatud kasvuvaldkondadest ja mitmekesistamise vajadusest ning mille (nagu ka tasemeõppekavad) on välja valinud ülalmainitud juhtkomisjon.

Mikrokvalifikatsiooni omandamise toetust makstakse, kui on läbitud mikrokvalifikatsiooni õppekava, mille maht on vähemalt 18 ainepunkti (EAP). Eesmärk on toetada põhjalikumat väljaõpet, et omandatavad oskused oleksid piisavad teises valdkonnas töö leidmiseks.

Mikrokvalifikatsiooni omandamise toetust makstakse ühekordse väljamaksena pärast mikrokvalifikatsiooni omandamist. Eesmärk on motiveerida inimest õppima asuma ja õpet lõpetama.

Mikrokvalifikatsiooni omandamise toetuse suuruseks on kolmekordne Vabariigi Valitsuse 19. novembri 2020. a määrusega nr 87 kehtestatud „Tööhõiveprogrammis 2021–2023“ sätestatud tasemeõppes osalemise toetuse määr (§ 195 lõige 9), milleks on ühes kuus riigieelarvega kehtestatud töötutoetuse 31-kordne päevamäär. 2023. aastal on see 327,05 eurot kuus. Kolmekordne toetuse määr annab mikrokvalifikatsiooni toetuse suuruseks seega 981,15 eurot.

Mikrokvalifikatsiooniõppe õppekava on pikem tervikliku sisuga täiendusõppekava, mis on loodud ühe või mitme tasemeõppekava ainete baasil või eraldiseisva täiendusõppena. Mikrokvalifikatsioon võimaldab paindlikult ja tööturu vajadusi arvestades omandada erialase pädevuse ühes kitsamas valdkonnas. Mikrokvalifikatsiooni omandamist toetatakse õppe- või koolituskohtadel, mis on rahastatud ÕÜFst. Need on planeeritud toimuma üksnes riiklikes kutse- ja kõrgharidusasutustes. Seega on õppe sisu sarnane tasemeõppele, mida toetatakse tasemeõppes osalemise toetusega.

Toetuse suuruse määratlemisel on arvestatud, et TAT alusel toetatakse mikrokvalifikatsiooniõppe õppekavade läbimist, mille maht on vähemalt 18 ainepunkti. Õppides kutsehariduse, rakenduskõrghariduse või bakalaureuseõppe õppekavadel tasemeõppes arvestatakse 18 ainepunkti läbimiseks üldiselt kolme kuuga (nominaalajaga õppes on ühe õppeaasta jooksul nõutav ainepunktide arv 60). Eeldatavasti läbib suur osa toetuse taotlejaid õppekava mahus 18-24 EAP-d. Toetuse disainis on arvestatud, et mikrokvalifikatsiooni omandamisel on võrreldes tasemeõppe toetusega suurem ajaline paindlikkus, st väiksem koormus, mis võimaldab paremini tööd ja õppimist ühitada, mistõttu ei ole nt töötava inimese puhul niivõrd oluline abi jooksvate kuludega toime tulemisel, kui inimene on vähendanud õpingute ajaks töökoormust, kuivõrd toetuse motiveeriv mõju.

Toetust makstakse ühe mikrokvalifikatsiooni omandamiseks, mille omandamist alustati pärast 30.06.2023.

Mikrokvalifikatsiooni omandamise toetust maksustatakse tulumaksuseaduse § 19 lõike 2 kohaselt tulumaksuga, mille tasub inimene.

ÕÜFi tasemeõppe õppekavade ja mikrokvalifikatsiooni õppekavade loetelu kinnitab ja edastab töötukassale Haridus- ja Teadusministeerium. Mõlemad loetelud avaldatakse Eesti Töötukassa veebilehel.

**2.3. Riigiabi ja vähese tähtsusega abi**

Riigiabi reeglistiku eesmärk on välistada igasugune Euroopa Liidu siseturu kaitset kahjustav ja konkurentsi moonutav abi ettevõtjatele riigi poolt, mis on keelatud juba Euroopa Liidu aluslepingute tasemel. Euroopa Liidu toimimise lepingu (ELTL) artikli 107 kohaselt on siseturuga kokkusobimatu igasugune liikmesriigi poolt või riigi (sh riigisisesed haldusüksused) ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist.

TAT raames maksab töötukassa tööle asumise toetust põlevkivisektori ettevõttest koondatule (töötule), sama sektori töötajale või endisele töötajale tasemeõppes osalemise ja mikrokvalifikatsiooni omandamise toetust.

Kuna TAT alusel on toetuse saajad inimesed, mitte ettevõtjad, siis riigiabi reeglid toetusele ei kohaldu. Tasemeõppe eriala ei tohi olla seotud töötamise valdkonnaga, seega ei ole ettevõte, kus töötaja töötab, kaudne abisaaja. Kaudne abi saaja ei ole ka ettevõte, kuhu tööle asumise toetuse saaja tööle asub, sest tegemist ei ole ettevõtte makstava palgakulu katmisega.

**Punkt 3 „Näitajad“**

Punktis 3 on nimetatud TAT näitajad, mis aitavad mõõta eesmärkide saavutamist nii kvantitatiivselt, kvalitatiivselt kui ajaliselt. Punktis on esitatud meetmete nimekirja väljundnäitaja ja tulemusnäitaja ning nende jaotus tegevuste kaupa, nende algtasemed ja sihttasemed aastateks 2024 ja 2029. Samuti on esitatud näitajate sisu ja teave näitajate saavutamistaseme tõendite kogumise kohta.

Tööle asumise toetuse puhul on väljundnäitajaks osalejate arv, mille prognoosimisel on lähtutud viimaste aastate (2019–2020) kogemusest, mil sektorist koondati aastas *ca* 600 inimest. Neist rakendub töötukassa varasematele andmetele tuginedes 100 päeva jooksul eelduslikult *ca* 13% (2017.–2021. aastal Ida-Virumaa põlevkivisekorist koondatute 100 päeva jooksul rakendunute keskmine). Lisaks on eeldatud, et meede võib ajendada sihtrühma kuuluvaid isikuid liikuma esimese 100 päeva jooksul uuele tööle, mistõttu võib meetmest ajendatuna sihtrühm suureneda *ca* 5%. Siiski peab arvestama, et tulenevalt põlevkivisektori arengusuundade määramatusest[[5]](#footnote-6) võib aastane meetmesse sisenejate arv olla prognoositust oluliselt väiksem või suurem ja võib aastati olla väga kõikuv.

Tasemeõppes osalemise toetuse puhul on väljundnäitajaks osalejate arv ja mikrokvalifikatsiooni omandamise toetuse puhul on väljundnäitajaks lõpetanute arv. Mikrokvalifikatsiooni omandamise toetuse puhul loetakse tegevusse sisenejaks need, kes on mikrokvalifikatsiooni omandanud ja esitavad taotluse toetuse saamiseks.

Tasemeõppes osalemise toetuse väljundnäitaja arvutamisel on aluseks võetud senine tasemeõppes osalejate ja registreeritud töötute statistika. Ida-Virumaa on kõige aktiivsem tasemeõppes osalemise toetuse kasutaja. Ida-Virumaa on seni moodustanud kogu tasemeõppes osalejatest 30–40%. Aastas on tasemeõpet alustanud 300–400 Ida-Virumaa inimest. Suurema osa Ida-Virumaa tasemeõppes osalejatest on moodustanud töötud (*ca* 80%). Põlevkivisektorist töötuna arvel olijate arv on olnud aastati erinev, ulatudes 150-st 650-ni (kuu jooksul keskmiselt). Aasta jooksul on tasemeõppesse sisenejaid on olnud *ca* 4–5% kuu jooksul arvel olnud töötutest. Hõivatutest osaleb tasemeõppes väike osa. Ida-Virumaa hõivatute arv aastatel 2017–2021 jääb vahemikku 55–59 tuhat ning tasemeõppes osalejad moodustasid nendest 0,1–0,2%. Lisaks on arvestatud, et programmis ei ole taotlejatele seatud täiendavaid tingimusi selle kohta, millal on kutse- või kõrgharidus omandatud. Samuti lisanduvad õppekavad, mis arvestavad rohkem piirkonna vajadusi ja inspireerivad ümber õppima või end täiendama. Seega on teenusele juurdepääsu võimalused suuremad.

Mikrokvalifikatsiooni omandamise toetuse väljundnäitaja prognoosimisel on lähtutud põlevkivisektoris töötavate inimeste koolitusele sisenemiste tasemest. 2021. aastal sisenes koolitust *ca* 150 põlevkivisektoris töötavat inimest. Mikrokvalifikatsiooni omandamise eeldatav kestus on 1–3 semestrit. Prognoosis on eeldatud, et 25% koolitusel osalenutest omandab mikrokvalifikatsiooni ühe semestriga, 50% kahe semestriga ja 25% kolme semestriga.

Tulemusnäitajaks on „pärast programmist lahkumist tööle läinud, sh füüsilisest isikust ettevõtjana tegutsema asunud osalejad“. Oskuste arendamise toetamise tegevuste tulemusnäitaja puhul on lähtutud töötukassa töötust ennetavate meetmete analüüsist[[6]](#footnote-7), mille kohaselt oli töötajana tööturukoolitusel ja tööandjate koolitustoetusega koolitusel osalejatest vahetult peale teenusest väljumist hõives keskmiselt 96% osalejatest. Arvestades, et tegemist on keerulise sihtrühmaga, mistõttu võib ette tulla teenuse katkestamisi, ning et Ida-Virumaa hõivemäär (2020. a 65,5%) on Eesti keskmisest hõivemäärast (2020. a 75,2%) *ca* 13% madalam, vähendati sihttaset 13 protsendipunkti võrra (96–13=83) ning eeldatavasti on 83% töötajana sisenenud osalejatest peale meetmest väljumist hõives. Töötute puhul on arvestatud, et vahetult peale teenusest väljumist on hõives keskmiselt 40% osalejatest. Tööle asumise toetus on sellisel kujul uus meede, kuid kuna meetme sisuks on hõives olemine, püsib eeldatavasti suur osa hõives ka vahetult pärast meetmes osalemise lõppu.

**Punkt 4 „Tegevuste eelarve“**

Käesoleva TAT eelarve on 7 142 857 eurot, sh ÕÜFi toetus 5 000 000 eurot, millele lisandub riiklik kaasfinantseering 2 142 857 eurot. Aastate kaupa on eelarve näidatud TAT lisa finantsplaanis. ÕÜFi tegevuste eesmärk on toetada piirkonda üleminekuperioodil, mistõttu on tegevused plaanitud tähtajaliselt. Vajaduse korral kaalutakse tegevuste jätkumist muudest vahenditest.

**Punkt 5 „ Kulude abikõlblikkus“**

Abikõlblike kulude, sh abikõlbmatute kulude kindlaks määramisel tuleb lähtuda Vabariigi Valitsuse 12. mai 2022. a määrusest nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise tingimused“ (edaspidi *ühendmäärus*).

Samuti nimetatakse punktis tegevuste 2.1 ja 2.2 raames tehtavad abikõlblikud kulud, milleks on:

1) igakuiselt makstav tööle asumise toetus. Toetuse suuruseks ühes kalendrikuus on 30% isiku varasemast sissetulekust põlevkivisektoris, kuid kõige rohkem 1000 eurot kuus. Toetuse suuruse määramisel on arvestatud, et toetus peab tööle asumiseks olema piisavalt motiveeriv võrreldes inimese töötuskindlustushüvitise suurusega. Võrdluspunktiks on 101. päevast algav töötuskindlustushüvitis (st 40% varasemast sissetulekust), sest eelduslikult on toetusega tööle liikumine kõige tõenäolisem toetuse tingimustes lubatud perioodi lõpus, mil motivatsiooni lisab töötushüvitise vähenemine (60% *vs*. 40% varasemast sissetulekust) ning on olnud aega tööd otsida ja kandideerida; Toetuse maksmise perioodid, sõltuvalt inimese eelnevast töötuskindlustusstaažist, on toodud punktis 2.1.2.2.

2) tasemeõppes osalemise toetus, mille suurus ühes kuus on riigieelarvega kehtestatud töötutoetuse 31-kordne päevamäär. Toetust makstakse õppe nominaalkestuse jooksul, v.a akadeemilisel puhkusel viibimise ajal.

3) ühekordne mikrokvalifikatsiooni omandamise toetus, mille suuruse määratlemise aluseks on Vabariigi Valitsuse 19. novembri 2020. a määrusega nr 87 kehtestatud „Tööhõiveprogramm 2021–2023“ § 195 lõikes 9 sätestatud tasemeõppes osalemise toetuse määr, milleks on ühes kuus riigieelarvega kehtestatud töötutoetuse 31-kordne päevamäär. 2023. aastal on päevamäär 10,55 eurot, seega toetuse summa on 327,05 eurot kuus. TAT kohase mikrokvalifikatsiooni omandamise toetuseks on kolmekordne tasemeõppes osalemise toetuse summa. TAT-s toetatakse mikrokvalifikatsiooniõppe õppekavade läbimist, mille maht on vähemalt 18 ainepunkti. Eeldatavasti läbib suur osa toetuse taotlejaid õppekava mahus 18-24 EAP-d (ainepunkt). 18 EAP-se õpekava läbimiseks kulub tasemeõppes nominaalajas püsides kolm kuud. Mikrokvalifikatsiooni õpe võib olla korraldatud paindlikult ning õppijal võib olla võimalik oma õpinguid jaotada pikema perioodi peale, kuid lähtutud on õppija koormusest ja panusest ainepunktide läbimisel, et säiliks tasakaal tasemeõppes osalemise toetuse suurusega. Kolmekordne tasemeõppes osalemise toetus annab mikrokvalifikatsiooni omandamise toetuse suuruseks vastavalt 981,15 eurot.

**Punkt 6 „Toetuse maksmise tingimused ja kord“**

Toetuse väljamaksmine elluviijale toimub ühendmääruse § 27 lõike 1 punkti 1 (arvestades tööle asumise toetuse maksimaalset määra 1000 eurot) ja § 28 lõike 1 (punktides 5.2.2 ja 5.2.3 nimetatud ulatuses) alusel. Elluviija kuludeks on inimestele makstav tööle asumise toetus, tasemeõppes osalemise toetus ja mikrokvalifikatsiooni omandamise toetus.

**Punkt 7 „Elluviija kohustused“**

Lisaks TAT-s sätestatule kohalduvad TAT elluviijale kõik ÜSS2021\_2027 ja selle alusel kehtestatud õigusaktides toetuse saajale sätestatud kohustused.

RA-le esitatakse TAT järgmis(t)e eelarveaasta(te) eelarve kinnitamiseks jooksva aasta 1. novembriks. RA nõudmisel on TAT elluviija kohustatud esitama TAT eelarve jagunemise aastate ja eelarveartiklite kaupa. Vastav nõue on vajalik sisendina riigieelarve ja tööplaani planeerimise protsessis. TAT elluviija on kohustatud RA-le esitama iga kuu eelarve täitmise aruande. RA on aruandekohustuslik tema vastutusalas olevate meetmete elluviimises ning selleks eraldatud toetuse kasutamises, mistõttu on vajalik tihedamini kui kaks korda aastas (aruannete esitamise tähtajad) seirata vahendite kasutamist ning vajaduse korral sekkuda (ala- või ülekasutamine) TAT elluviimisse.

Peale TAT kinnitamist tuleb RÜ-le esitada väljamaksete prognoos 15 tööpäeva jooksul. Igal aastal tuleb väljamaksete prognoos järgmise eelarveaasta kohta esitada 10. detsembriks või kümne tööpäeva jooksul peale lisaeelarve kinnitamist. Kui maksed erinevad esitatud prognoosist 25%, tuleb elluviijal esitada uus väljamaksete prognoos järelejäänud eelarveaasta kohta.

ÕÜFist tuleb rahastatud tegevustes osalejate (sisuliselt sihtrühmaks olevate toetusesaajate) kohta koguda nõutavad andmed vastavalt ÜSS2021\_2027 § 19 lõikele 3. Osalejate andmeid tuleb sisestada sündmuste infosüsteemi ehk SISi, mille kaudu kogutakse infot osalejate kohta.

**Punkt 8 „Aruandlus“**

Punktis sätestatakse vahearuannete ja lõpparuande esitamise kohustus ja tähtajad ning aruannetes puuduste esinemise korral nende menetlemise kord. Korrapäraselt esitatud aruanded aitavad jälgida TAT tegevuste edenemist ja tulemuste täitmist ning võimaldavad vajaduse korral juhtida tähelepanu vajakajäämistele, samuti teha tegevuste elluviimises õigeaegseid muudatusi.

**Punkt 9 „TAT muutmine“**

Punktis sätestatakse TAT muutmise kord. Muudatusvajadused peavad olema motiveeritud ja aitama kaasa TAT edukale elluviimisele. Sagedamini kui üks kord kuue kuu jooksul ei ole TAT muutmine mõistlik, arvestades muutmisprotsessi ajamahukust ning sellega kaasnevat halduskoormust. TAT-d peavad põhinema põhjalikel analüüsidel ja planeerimisel, välistades sagedaste paranduste vajaduse. Samuti peavad vajalikud muudatused olema põhjendatud ja läbi kaalutud.

RA-l on õigus teha TAT-s muutuseid, kui selgub, et see on vajalik TAT edukaks elluviimiseks või TAT elluviijal ei ole toetuse kasutamist ettenähtud tingimustel võimalik jätkata. RA võib muuta TAT finantsplaani, eelarvet või TAT abikõlblikkuse perioodi. Kui TAT rakendamisel tekib eelarveliste vahendite jääk, võib RA vähendada TAT eelarvet tingimusel, et see ei takista TAT eesmärkide täitmist. Vastav säte on vajalik olukorras, kui on näha, et TAT tegevuste elluviimiseks kulub oluliselt vähem vahendeid, kui oli esialgu planeeritud.

**Punkt 10 „Finantskorrektsiooni tegemise alused ja kord”**

Viidatakse finantskorrektsiooni otsuste ja tagasimaksete tegemise reeglistikule.

**Punkt 11 „Vaiete lahendamine”**

Nimetatakse RA ja RÜ otsuse või toimingu vaide menetleja.

**III TAT vastavus Euroopa Liidu õigusaktidele**

Käskkiri on vastavuses Euroopa Liidu õigusega.

Käskkirja koostamisel on arvestatud järgmiste Euroopa Liidu õigusaktidega:

1) Euroopa Parlamendi ja nõukogu määrus (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid;

2) Euroopa Parlamendi ja nõukogu määrus (EL) 2021/1056, millega luuakse Õiglase Ülemineku Fond (ÕÜF).

**IV TAT mõjud**

Käesoleva TAT raames pakutakse tööturuteenuseid Ida-Virumaa põlevkivisektori töötajatele ja sektorist lahkunud töötutele, mille eesmärk on suurendada nende valmisolekut ja võimalusi uut tööd leida.

Elluviidavate tegevustega panustatakse järgmistesse hea õigusloome ja normitehnika eeskirjas nimetatud mõjuvaldkondadesse: sotsiaalne mõju, regionaalareng, elu- ja looduskeskkond, sooline võrdõiguslikkus.

Sotsiaalne mõju

Tööle asumise toetusega soodustatakse sihtrühma kiiret uude valdkonda tööle liikumist. Sihtrühma kiirem tööle saamine ja tööl püsimine vähendab sihtrühma edasist töötushüvitiste, toimetulekutoetuse ja muu abi vajadust. Samuti annab põlevkivisektori endiste töötajate kiirelt uuele tööle motiveerimine piirkonna tööandjatele võimaluse värvata säilinud tööharjumuse ja tehnilise kvalifikatsiooniga tööjõudu, toetades ühtlasi vajalikke struktuurseid muudatusi piirkonna majanduses ja tööturul.

Riigi tasandil on meetmetel positiivne mõju üldise tööpuuduse vähendamisele, tööjõupuuduse leevendamisele ja hõive kasvule. Tegevuste oodatav mõju isiku tasandil avaldub eelkõige osalejate paranenud tööturunäitajates, milleks on paranenud oskused ja teadmised, suurem töötamise tõenäosus ja liikumine uuele ametikohale. Sellel on positiivne mõju piirkonna põlevkivitööstuse vähenemisega seotud üleminekust enim mõjutatud inimestele, ülemineku käigus tööta jäänud inimeste edasiste tööalaste valikute toetamisele, mis vähendab ülemineku võimalikku pikaajalist negatiivset mõju inimeste sotsiaalsele ja majanduslikule toimetulekule. Samuti toetavad tegevused järgmiste struktuursete probleemide lahendamist: struktuurne tööpuudus, töötajate oskuste mittevastavus tööturu vajadustele ja kvalifitseeritud tööjõu puudus.

Regionaalareng

TAT tegevused panustavad regionaalarengusse, kuna on suunatud otseselt Ida-Virumaa õiglase ülemineku toetamisele. Seejuures peab arvestama, et piirkonda iseloomustab Eesti keskmisest kõrgem töötuse tase (piirkonnas 10,7% *vs*. Eesti keskmine 5,6% 2022. a) ning madalam tööjõus osalemise aktiivsus (61,4% vs 73,3% 2022. a). Tegevused aitavad põlevkivisektori ulatusliku tööjõuvajaduse kahanemise korral sektori töötajatel uut tööd leida. Samuti aitavad oskuste arendamise toetamise tegevused varem põlevkivisektoris töötanud inimeste oskusi ja teadmisi ajakohastada ning seeläbi töökoha vahetust sujuvamalt ette valmistada vajadusel veel enne, kui töötaja sektorist lahkub.

Kui põlevkivisektori töötajad ei leia omale uut tööd ja jäävad pikalt töötuks, on sel piirkonnale ulatuslik majanduslik ja sotsiaalne mõju, sest põlevkivisektori töötajate leibkondades elab u 16 000 inimest, kellest 3500 on alaealised, kusjuures 34% leibkondadest on ainult üks palgatulu saaja.[[7]](#footnote-8)Oskuste arendamise toetamise tegevused, mis sihitavad just piirkonna arengu seisukohast olulisi valdkondi, aitavad kaasa piirkonna majanduse arengule, valmistades ette tööandjatele vajalikku tööjõudu, mis on vajalik eeldus, et töökohti piirkonda loodaks. See omakorda aitab ennetada inimeste lahkumist ja piirkonna ääremaastumist. Kavandatud sekkumise õnnestumine sõltub ka teistest ÕÜF meetmetest, eelkõige investeeringutest piirkonna ettevõtlusesse, et tekiks töökohti, kuhu tööle asumise toetuse või omandatud uute oskustega rakenduda. Samuti on roll teistel tööturuteenustel (teavitamine, karjääriteenused, erinevad nõustamised).

Inimese võimalikult laia töökohtade valiku huvides ei ole nõutud, et toetuse saajal tuleb tööle asuda just Ida-Virumaal. Võimalikult lai töökohtade valik on oluline, sest toetuse saamise üheks tingimuseks on kiire tööle asumine. Kuna tööle asumise toetuse prognoositud sihtrühm ei ole suur (388 inimest) ning sihtrühma profiil (keskmine vanus 47 aastat[[8]](#footnote-9), vähene eesti keele oskus, pereinimene) viitab pigem keskmisest madalamale mobiilsusele, ei ole siiski põhjust eeldada, et tegevus soodustab olulisel määral väljarännet. Maakonda jäämist toetavad ka teiste ÕÜF meetmete raames piirkonda loodavad uued töökohad, mis sobivad põlevkivisektori tööstusliku taustaga. Samuti ei pruugi maakonnast väljaspool tööle asumine tähendada, et inimene lahkub maakonnast täielikult. Inimene võib endiselt jääda seotuks oma elukohaga, sel juhul on piirkonnale kasuks sissetuleku siirded. Lahkumine võib olla ka lühiajaline.

Elu- ja looduskeskkond

TAT tegevuste elluviimisega kaasneb kaudne positiivne mõju keskkonnahoiu- ja kliimaeesmärgile. Kaudne mõju väljendub selles, et toetatakse suure keskkonna- ja kliimamõjuga põlevkivitööstuse töötajate liikumist muudele, suure tõenäosusega väiksema kliimamõjuga töökohtadele, hõlbustades piirkonna üleminekut kliimasõbralikumale majandusele. Perioodi 2021–2027 Euroopa Liidu ühtekuuluvuspoliitika fondide rakenduskava DNSH (ingl *do no significant harm* ehk ei kahjusta oluliselt) analüüs leidis, et õiglase ülemineku protsess toetab Ida-Virumaa maakonna üleminekuprotsessi üldlevinud põlevkivi kasutuselt kliimaneutraalsele majandusele ning leevendab üleminekust tulenevaid sotsiaalseid, tööalaseid, majanduslikke ja keskkonnaga seonduvad mõjusid. DNSH analüüs järeldas, et rakenduskavaga ettenähtud sekkumistel hinnanguliselt olulist kahjulikku mõju DNSH printsiibi alusel ei ole. Selleks, et rahastatavad tegevused ei suurendaks negatiivset keskkonnamõju ja väärtustaks osapooli, kes tegelevad teadlikult säästliku keskkonnakasutusega, lähtutakse võimaluse korral TAT raames teenuste ja toodete hankimisel keskkonnahoidlike riigihangete põhimõtetest.

Sooline võrdõiguslikkus

TAT raames pakutavate tegevuste puhul välditakse ametitele ja tööturule soostereotüüpset lähenemisviisi.

Tegevuste kavandamisel ja elluviimisel võetakse arvesse meeste ja naiste erinevat olukorda, vajadusi ja huve. Tegevustega seotud teavitustegevustes ja nõustamisel välditakse eelarvamusi ja stereotüüpe kinnistavaid hoiakuid naiste ja meeste ning vähemusrühmade suhtes. Andmeid meetme tegevustes osalenute kohta kogutakse soo ja vanuse järgi. Põlevkivisektoris on erakordselt väike naiste osakaal (20%), mistõttu on tegevuste, sealhulgas oskuste arendamise toetamise tegevuste sihtrühmaks suuresti mehed, kelle elukestvas õppes osalemise ja tööturuteenuste kasutamise määr on üldiselt madalam kui naistel. 2022. aastal osales elukestvas õppes 16–64-aastastest Ida-Virumaa meestest 21,9% ja naistest 27,3%, Eestis kokku aga vastavalt 23,6% meestest ja 32,4% naistest (Statistikaamet, 2023).

TAT ettevalmistamisel ja rakendamisel tagatakse, et inimese ea tõttu ei diskrimineerita ühtegi TAT sihtrühma liiget. Teenuste osutamisel lähtutakse inimeste vanuselistest eripäradest ja tagatakse sellest tulenevalt personaalne lähenemine. Põlevkivisektori töötajate keskmise vanus on 47 aastat, sihtrühmas on enam vanemaealisi.[[9]](#footnote-10) Teenuste osutamisel arvestatakse, et sihtrühma kuuluvad inimesed võivad olla nt liikumis-, nägemis- või kuulmispuudega. TAT-s nimetatud tegevuste elluviimisel jälgitakse, et liikumis-, nägemis- või kuulmispuudega inimestele oleks tagatud ligipääs ja võimalus tegevuses osaleda.

TAT-s nimetatud tegevuste elluviimisel ei koguta mingil viisil infot tegevustes osalevate inimeste rassi ja rahvusliku kuulumise ega usu ja seksuaalse sättumuse kohta.

**Andmekaitsealane mõjuhinnang**

TAT raames pakub teenust ja tegeleb sihtrühmaga töötukassa. Töötukassa töötleb isikuandmeid tööturuteenuste ja -toetuste seaduses sätestatud ülesannete täitmiseks, milleks on kõnealusel juhul tööturuteenuste osutamine, kuid mida rahastatakse teisest allikast ja täiendavale sihtrühmale. TAT tulemusel võib suureneda teatud ulatuses isikuandmete töötlemise maht, kui TAT abil jõuavad teenused rohkemate abi vajavate inimesteni. Isikuandmete töötlemise ulatus ei muutu, andmekoosseisud on nimetatud seaduses ja täpsustatud tervise- ja tööminister 05.03.2019 määruses nr 8 „Töötuskindlustuse andmekogu põhimäärus“.

Elluviijal on kohustus koguda vastavalt ÜSS2021\_2027 § 19 lõikele 3 osalejate andmeid, mis on nimetatud Euroopa Parlamendi ja nõukogu määruse (EL) 2021/1056 artiklis 12 ja III lisas.

Andmeid kogutakse inimestelt endilt, teistest riigi infosüsteemidest või päringutega. Kõikidele isikuandmetega seotud dokumentidele on kehtestatud juurdepääsupiirang, mille alused on esitatud avaliku teabe seaduse §-s 35. Töötukassa järgib isikuandmete töötlemist puudutavaid kehtivaid õigusakte, sh Euroopa Parlamendi ja nõukogu määrust (EL) 2016/679 (isikuandmete kaitse üldmäärus), isikuandmete kaitse seadust ja avaliku teabe seadust. Töötukassa kasutab andmetele vastava turvalisuse taseme tagamiseks töökorralduslikult, tehniliselt ja füüsiliselt parimaid võimalikke meetmeid, et tagada isikuandmete nõuetekohane kaitse. Andmekogudes töödeldavatele andmetele piisava tasemega turvalisuse tagamiseks rakendatakse infosüsteemide turvameetmete süsteemi ISKE põhimõtteid. Töötukassa töötleb isikuandmeid, lähtudes õiguspärasuse, eesmärgipärasuse ja minimaalsuse põhimõttest, teenuste osutamiseks kasutatakse vaid selleks vajalikke ja ettenähtud andmeid. TAT kinnitamise tulemusel töötukassa andmete töötlemise reeglites ja protseduurides muudatusi ei tule. Kuna laieneb vaid teenuste saajate ring, siis kokkuvõttes võib andmekaitsealast mõju pidada väheseks.

**V TAT kooskõla valikukriteeriumitega**

TAT tegevused vastavad rakenduskava seirekomisjoni kinnitatud valikukriteeriumitele (ühendmääruse § 7).

1. TAT kooskõla valdkondlike arengukavadega, mõju rakenduskava erieesmärgi ja meetme eesmärkide saavutamisel

TAT kooskõla valdkondlike arengukavadega ning panust rakenduskava erieesmärki ja meetme eesmärkidesse, sh projekti tulemuste ja mõju eeldatavat ulatust on kirjeldatud TAT punktis 1 ja seletuskirja IV osas. TAT panust meetme väljundnäitaja ja tulemusnäitaja saavutamisse on kirjeldatud TAT ja seletuskirja punktis 3.

1. TAT põhjendatus

TAT tegevused aitavad kaasa meetme 21.6.1.6 „Tööleasumise toetamine ning täiend- ja ümberõppe toetamine“ eesmärgi saavutamisele. TAT eesmärgi ja vajalikkuse ning eesmärgi saavutamiseks tehtavate tegevuste põhjalik kirjeldus on esitatud seletuskirja I ja II peatükis.

1. Kuluefektiivsus

Planeeritud eelarve kujunemist on kirjeldatud eelarve seletuskirjas. Eelarve planeerimisel lähtutakse varasematest kogemustest sama tüüpi kulude tegemisel ja seda korrigeeritakse vajaduse korral tarbijahinnaindeksi prognoositava muutusega. Uut tüüpi kulude planeerimisel uuritakse hindasid turult või töötatakse need ise välja.

1. Toetuse saaja suutlikkus projekti ellu viia

TAT elluviija on töötukassa kui riikliku tööturupoliitika elluviija. Töötukassa vastutab riiklikul tasandil aktiivsete tööturumeetmete rakendamise eest. Töötukassa omab suutlikkust projekte ellu viia, kuna omab kogemust toetuse elluviijana eelmistel ELi toetusperioodidel. Töötukassa on ELi toetusperioodil 2014–2020 olnud programmide „Tööturuteenuste osutamine tagamaks paremaid võimalusi hõives osalemiseks“ ja „Karjäärinõustamise kättesaadavuse suurendamine“ puhul toetuse saaja ja elluviija ning programmi „Töövõime süsteemi toetavad tegevused“ puhul partner.

1. Kooskõla Eesti pikaajalise arengustrateegia aluspõhimõtete ja sihtidega

Kooskõla strateegia „Eesti 2035“ aluspõhimõtete ja sihtidega on hinnatud TAT punktis 1.1 ning seletuskirja IV osas.

**VI TAT jõustumine**

TAT käskkiri jõustub üldises korras.

**VII TAT kooskõlastamine**

Käskkirja eelnõu esitati eelnõude infosüsteemi (EIS) kaudu kooskõlastamiseks Rahandusministeeriumile, Keskkonnaministeeriumile, Haridus- ja Teadusministeeriumile, Majandus- ja Kommunikatsiooniministeeriumile ja e-posti teel Riigi Tugiteenuste Keskusele ning arvamuse avaldamiseks Eesti Töötukassale, rakenduskava seirekomisjonile, Euroopa Komisjonile ja õiglase ülemineku protsessi juhtkomisjonile. Tähtajaks 17.07.2023 kooskõlastas Rahandusministeerium eelnõu märkustega ning Haridus- ja Teadusministeerium kooskõlastas eelnõu märkusteta, kuid saatis mitteametlikud kommentaarid. Kliimaministeerium kooskõlastas eelnõu kommentaarideta. Kommentaarid esitasid ka Eesti Töötukassa ja Eesti Kaubandus-tööstuskoda. Märkuste ja kommentaaridega arvestati, ning tehti vastavad täiendused. Käskkiri on enne kinnitamisele saatmist täiendavalt kooskõlastatud Rahandusministeeriumiga.

Seletuskirja lisad:

1. Põhiõiguste hartaga ja puuetega inimeste õiguste konventsiooniga arvestamise kontroll-leht

2. Riskide hindamine

1. Kliimapoliitika põhialused (2023 uuendustega) <https://envir.ee/media/9407/download>, 09.02.2023 [↑](#footnote-ref-2)
2. Kliimapoliitika põhialuste seletuskiri <https://envir.ee/media/885/download>, 09.02.2023 [↑](#footnote-ref-3)
3. See stsenaarium näeb ette sektori sulgemise aastaks 2035. [↑](#footnote-ref-4)
4. Haridus- ja teadusministri 14.06.2022 käskkiri nr 1.1-2/22/174. [↑](#footnote-ref-5)
5. Meetme kasutajate (sh eelkõige tööle asumise toetusega tööle asujate) arvu mõjutab see, kas ja millises tempos toimub põlevkivisektori üleminek. Seda mõjutavad omakorda oluliselt Euroopa Liidu (ELi kliimaambitsioonid, kvoodikauplemine, süsinikumaks) ja maailmaturu (nafta hind) arengusuunad, mida on raske ennustada. [↑](#footnote-ref-6)
6. Eesti Töötukassa (2020). Töötust ennetavad meetmed. Veebilehel: https://www.tootukassa.ee/web/sites/default/files/2022-01/tootust\_ennetavate\_meetmete\_analuus\_loplik.pdf. [↑](#footnote-ref-7)
7. https://www.praxis.ee/wp-content/uploads/2020/12/Lopparuanne\_Polevkivitoostuse-kahanemise-mojud.pdf. [↑](#footnote-ref-8)
8. Ibid. [↑](#footnote-ref-9)
9. https://www.praxis.ee/wp-content/uploads/2020/12/Lopparuanne\_Polevkivitoostuse-kahanemise-mojud.pdf. [↑](#footnote-ref-10)